Astigmatizam
<s>Astigmatizam je stanje u kojem se svjetlosne zrake ne lome jednako na svim meridijanima oka.</s><s>U svrhu podjele definirana su dva zamišljena meridijana oka, okomita jedan na drugi.</s><s>Naziv astigmatizam grčkog je podrijetla i doslovno znači "bez točke".</s><s>Najčešće se ispravlja naočalama s cilindričnim lećama.</s>

<s>Poremećaj se najčešće javlja u kombinaciji s kratkovidnošću ili dalekovidnošću, a izražava se u dioptrijama koje opisuju refrakcijsku sposobnost leće (mogućnost loma svjetla).</s><s>Astigmatizam može biti stabilno stanje, ali se može i pogoršavati s vremenom.</s>

<s>Klasifikacija</s>

<s>Pravilni astigmatizam 
Astigmatizam u kojemu se dva glavna meridijana nalaze pod pravim kutom podložan je ispravljanju i naziva se regularni (pravilni) astigmatizam.</s><s>U većini slučajeva meridijani najveće i najmanje zakrivljenosti nalaze se gotovo ili potpuno vodoravno i okomito.</s><s>Pravilni astigmatizam dijeli se na:
 Jednostavni astigmatizam u kojem jedan od fokusa pada na mrežnicu.</s><s>Drugi fokus pada ispred ili iza mrežnice, što znači da je jedan meridijan kratkovidan ili dalekovidan.</s><s>Ovisno o mjestu drugog fokusa razlikujemo jednostavni kratkovidni i jednostavni dalekovidni astigmatizam.</s><s>Složeni astigmatizam u kojem niti jedan od dva fokusa ne pada na mrežnicu, već su oba ispred ili iza nje.</s><s>Stanje je refrakcije tada posve dalekovidno ili kratkovidno: složeni kratkovidni ili složeni dalekovidni astigmatizam.</s><s>Miješani astigmatizam u kojem je jedan fokus ispred mrežnice, a drugi iza nje, tako da je refrakcija (lom svjetla) dalekovidna u jednom meridijanu, a kratkovidna u drugom.</s>

<s>Kosi astigmatizam 
Ako se meridijani najveće i najmanje zakrivljenosti nalaze pod pravim kutom, ali nisu postavljeni vodoravno i okomito, takav oblik regularnog astigmatizma naziva se kosi astigmatizam.</s><s>Kad osi nisu pod pravim kutom, već se križaju koso, optički se sustav još uvijek može popraviti sfero-cilindričnom kombinacijom leća, a stanje se može nazvati dvostruko kosi astigmatizam.</s>

<s>Nepravilni astigmatizam 
Kad se nepravilnosti zakrivljenosti meridijana ne mogu povezati ni s kakvom geometrijskom figurom, stanje se naziva iregularni (nepravilni) astigmatizam.</s><s>Kod nepravilnog astigmatizma zakrivljenost u različitim meridijanima vrlo je nepravilna.</s><s>Mali stupanj ove greške normalno nastaje zbog građe leće, ali je tako malen da se smatra nebitnim.</s><s>Ova se nepravilnost leće ponekad pojačava zbog bolesti.</s><s>Značajan stupanj nepravilnog astigmatizma učestalo se nalazi jedino kod bolesti rožnice, najčešće zbog nepravilnog cijeljenja ozljeda, upale ili ulceracija.</s><s>Ovdje je vidni defekt uzrokovan astigmatizmom pojačan zbog prisutnosti zamućenja rožnice, te je svaki pokušaj popravljanja vida često težak ili nemoguć.</s><s>Nerijetko se viđa konusna rožnica (keratokonus) koja je izbočena prema van u obliku stošca.</s><s>Oko postaje kratkovidno i astigmatično.</s><s>Korekcija je vida ovdje teška zbog napredovanja bolesti i stalnih promjena optičkog stanja.</s>

<s>Liječenje nepravilnog astigmatizma često je nezadovoljavajuće.</s><s>Popravak vida naočalama često je posve malen, ali u nekim slučajevima posve zadovoljavajući.</s><s>Kod keratokonusa i drugih slučajeva sa zamućenjima može pomoći nošenje kontaktnih leća.</s><s>Kad ne pomažu ni naočale niti kontaktne leće, može se pokušati kirurškim zahvatom.</s>

<s>Historija
Sir Isaac Newton (koji je vjerojatno i sam imao astigmatizam) prvi je razmatrao pitanje astigmatizma 1727. godine.</s><s>Znanstvenik Thomas Young prvi je počeo detaljno istraživati ovu refrakcijsku grešku 1801. godine.</s><s>On je imao astigmatizam od 1,7 dioptrije koji je ostao jednak i nakon što je uronio glavu u vodu pa je zaključio kako defekt nastaje zbog poremećaja leće.</s><s>Astronom George B. Airy prvi je 1827. godine ispravio defekt cilindričnom lećom.</s><s>Nizozemski je oftalmolog Franciscus Donders 1864. godine impresionirao oftalmološki svijet ukazivanjem na učestalost i važnost greške.</s>

<s>Vanjske veze 
Astigmatizam  medicina.hr</s>

<s>Bolesti i poremećaji oka</s>

